
REPUBLIKA HRVATSKA
OSJEČKO-BARANJSKA ŽUPANIJA
OPĆINA ČEMINAC
OPĆINSKI NAČELNIK


Na temelju Ugovora o dodjeli bespovratnih sredstava za projekte koji se financiraju iz Europskog socijalnog fonda plus u financijskom razdoblju 2021. – 2027., kodni broj: SF.3.4.11.01.0558, za projekt „Zaželi 4 – za ljepši život u općini Čeminac“ te članka 40. Statuta Općine Čeminac („Službeni glasnik“ Općine Čeminac, broj: 9/23) općinski načelnik objavljuje:

OGLAS
za prijam u radni odnos na određeno vrijeme za projekt
„ZAŽELI IV – PREVENCIJA INSTITUCIONALIZACIJE“
Zaželi 4 – za ljepši život u općini Čeminac, SF.3.4.11.01.0558

Radnik na poslovima pružanja potpore i podrške starijim osobama i/ili osobama u nepovoljnom položaju i/ili osobama s invaliditetom


Izrazi koji se koriste u ovom Oglasu i koji imaju rodno značenje odnose se jednako na muški i ženski rod. 

Broj traženih radnika: 1
Područje rada: Općina Čeminac, naselja Čeminac, Kozarac, Grabovac, Novi Čeminac i Mitrovac
Vrsta zaposlenja: zamjena za radnika koji odlazi u mirovinu, na određeno vrijeme do 28. veljače 2027. godine
Radno vrijeme: puno radno vrijeme
Mjesto rada: Općina Čeminac, naselja Čeminac, Kozarac, Grabovac, Novi Čeminac i Mitrovac
Predviđena plaća: u visini minimalne plaće, sukladno Uredbi o visini minimalne plaće Vlade
Republike Hrvatske
Naknada za prijevoz: ne
Na ovaj  Oglas se mogu prijaviti osobe oba spola.

Opis poslova:
•	pomoć u dostavi namirnica;
•	pomoć u pripremi obroka u kućanstvima krajnjih korisnika;
•	pomoć u održavanju čistoće stambenog prostora/domova korisnika;
•	pomoć pri oblačenju i svlačenju;
•	briga o higijeni;
•	pomoć u socijalnoj integraciji;
•	pomoć u posredovanju u ostvarivanju raznih prava (dostava lijekova, plaćanje računa,
            dostava pomagala i sl.);
•	pružanje psihosocijalne podrške korisnicima kroz razgovore i druženje te uključivanje u   
            društvo;
•	pratnja i pomoć u različitim društvenim aktivnostima;
•	drugi poslovi vezani uz skrb starijih osoba i osoba u nepovoljnom položaju.

Zaposlena osoba pružat će usluge potpore i podrške za najmanje šest krajnjih
korisnika.
 
Uz vlastoručno potpisanu zamolbu i prijavu na oglas kandidati su dužni priložiti:
•	životopis s kontaktnim telefonom,
•	presliku osobne iskaznice,
•	presliku svjedodžbe o završenoj školi,
•	dokaz o radnom iskustvu (ispis staža iz e-radne knjižice Hrvatskog zavoda za mirovinsko
            osiguranje),
•	izjavu o suglasnosti za korištenje osobnih podataka (može se preuzeti na mrežnim 
            stranicama Općine Čeminac).
Trajanje radnog odnosa: na određeno do 28. veljače 2027. godine.

Prijave s dokazima o ispunjenju traženih uvjeta potrebno je dostaviti putem pošte ili osobno, u roku od 8 dana od dana objave Oglasa na službenim stranicama Hrvatskog zavoda za
zapošljavanje, Područnog ureda Beli Manastir, na adresu:

Općina Čeminac, Matije Gupca 1, 31325 Čeminac, s naznakom „Oglas za prijam u radni odnos – Zaželi 4 – za ljepši život u općini Čeminac“.

Nepravovremene i nepotpune prijave neće se razmatrati. Osoba koja nije podnijela pravodobnu i urednu prijavu ili ne ispunjava formalne uvjete iz natječaja ne smatra se kandidatom prijavljenim na oglas.

Za kandidate prijavljene na natječaj koji ispunjavaju formalne uvjete provest će se intervju.
Ako kandidat ne pristupi intervjuu, smatra se da je povukao prijavu na oglas.
Na oglasnoj ploči i na mrežnoj stranici Općine Čeminac objavit će se mjesto i vrijeme održavanja intervjua.

Kandidati će o rezultatima izbora biti obaviješteni u roku od 30 dana od isteka roka za
podnošenje prijava putem mrežne stranice Općine Čeminac, https://www.ceminac.hr/

KLASA: 112-03/26-01/08
URBROJ: 2158-11-02-26-1
Čeminac, 5. listopada 2026.

